བླ་མ་ལ་ཕྱག་འཚལ་ལོ༔ དེ་ལ་འདིར་དངུལ་རི་རྡོ་རྗེ་དྲག་པོ་རྩལ་ལ་བསང་མཆོད་བྱེད་པར་འདོད་ན༔ དཀར་གཏོར་ཕུད་སྐྱེམས་གཙང་མར་བཤམས་ནས༔ ཆབ་བྲན་ལ༔ ཨོཾ་ཨཱཿཧཱུྃ༔ ཨོཾ་བཛྲ་ཨ་མྲྀ་ཏ༴ ཨོཾ་སྭ་བྷ་ཝ༴ སྟོང་པའི་ངང་ལས་སྐད་ཅིག་གིས༔ རང་མདུན་རླུང་ནག་
འཚུབ་མའི་ཀློང༔ དངུལ་རི་རྡོ་རྗེ་དྲག་པོ་རྩལ༔སྐུ་མདོག་བརྗིད་ལྡན་དུང་གི་མདོག༔ ཞལ་གཅིག་ཕྱག་གཉིས་གཡས་པ་ཡིས༔ མདུང་དར་དཀར་ལ་གཡོན་པ་ཡིས༔ དགོས་འདོད་ཡིད་བཞིན་ནོར་བུ་བསྣམས༔ སྙིང་ཀར་གསེར་
གྱི་མེ་ལོང་མཛེས༔ གོ་ཁྲབ་མཚོན་གསུམ་འཁོར་གསུམ་རྫོགས༔ ཆིབས་སུ་རྟ་དཀར་འཕུར་ཤེས་བཅིབས༔ འཁོར་དུ་རང་འདྲ་སྟོང་གིས་བསྐོར༔ བསྟན་
དགྲ་དམ་ཉམས་བསད་ལ་རྒྱུག༔ སངས་རྒྱས་ཆོས་ཀྱི་བསྟན་སྲུང་མཛད༔ ལྷུན་གྲུབ་ཁང་བཟང་ཉམས་དགའ་ནས༔ གནས་འདིར་སྤྱན་འདྲེན་གཤེགས་
སུ་གསོལ༔ རང་རིག་འོད་གསལ་ལྷུན་གྲུབ་ཀྱི༔ སྣང་སྟོང་གཉིས་མེད་ཡེ་ཤེས་ཀྱི༔རྩལ་ཤར་ཀུན་བཟང་མཆོད་སྤྲིན་ཤར༔ དཀར་དམར་མཆོད་སྦྱིན་
འདི་བཞེས་ལ༔ རྣལ་འབྱོར་བདག་ལ་སྡོངས་གྲོགས་མཛོད༔ གཞི་ལ་སྡོད་ལ་གཞི་མལ་ཚུགས༔ འཇིགས་སར་ལམ་གྱི་སྐྱེལ་མ་དང༔དཔའ་བའི་དཔུང་
དང་རྒྱབ་བརྟེན་མཛོད༔ རྣལ་འབྱོར་བདག་དང་མགོན་ཁྱེད་གཉིས༔ དོ་ནུབ་
སྔ་མའི་གཏང་རག་གཏོང༔ དོ་ནུབ་ཕྱི་མའི་ཞུ་དོན་འབུལ༔ ལས་ཀྱི་ངོ་ཅིག་ཁྱེད་ཀྱིས་མཛོད༔ ཆད་པའི་གཞུང་ནི་ང་ཡིས་བསྲིང༔ བཅོལ་བའི་ལས་འདི་
ཁྱེད་ཀྱིས་མཛོད༔ སྲུང་མ་ཁྱེད་ལ་ཅི་དགོས་ཀྱང༔ དངོས་ཉམས་རྨི་ལམ་རྟགས་
སྟོན་དང༔ དུས་ལས་མི་ཡོལ་མཐུན་རྐྱེན་བསྒྲུབ༔ རྣལ་འབྱོར་བདག་ལ་ཅི་དགོས་ཀྱང༔ལུས་དང་གྲིབ་མ་བཞིན་དུ་འགྲོགས༔ ཚེ་བསོད་དབང་ཐང་དགུང་ལ་བསྐྱེད༔ དམ་ཆོས་བསྒྲུབ་པའི་གྲོགས་མཛོད་ཅིག༔ ཁམས་གསུམ་
སྲིད་གསུམ་དབང་དུ་བསྡུས༔ དགྲ་བགེགས་དྲག་པོའི་ཚར་གཅོད་ཅིག༔ མངོན་སུམ་ངོ་མཚར་རྟགས་བསྟན་ནས༔ སྐྱེ་འགྲོའི་བློ་སྣ་ཆོས་ལ་བསྒྱུར༔ རྣལ་འབྱོར་མི་ང་གར་འདུག་ཀྱང༔ ཉིན་པར་བྱ་ར་མཚན་མེལ་ཚེ༔ བདག་ཡིད་རེ་བ་ཅི་འདོད་ཀྱང༔ སྐད་ཅིག་འགྲུབ་པའི་གྲོགས་མཛོད་ཅིག༔ མ་འདའ་
རྡོ་རྗེའི་དམ་ལ་འདུས༔ དམ་ལ་མ་འདའ་ས་མ་ཡཱ༔ བདག་གཞན་དགེ་བ་ཅི་བསགས་པ༔ འགྲོ་ཀུན་སངས་རྒྱས་ཐོབ་ཕྱིར་བསྔོ༔ ས་མ་ཡ༔ རྒྱ་རྒྱ་རྒྱ༔ གནས་བདག་འདིའི་ཡ་མཚན་པའི་ལྟས་བཟང་སྣ་ཚོགས་ཀྱིས་བསྐུལ་བ་ལ་བརྟེན་ནས༔ རང་ལོ་བཅུ་བདུན་དུས་
སུ་ནམ་སྤྲུལ་པས་བྲིས་པ་དགེ།